**ΕΝΟΤΗΤΑ 4: Ο ΠΡΩΤΑΓΟΡΕΙΟΣ ΜΥΘΟΣ: Η ΔΙΑΝΟΜΗ ΤΩΝ ΖΩΩΝ**

ΘΕΜΑ ΚΑΙ ΒΑΣΙΚΟΙ ΝΟΗΜΑΤΙΚΟΙ ΑΞΟΝΕΣ

Η αρχή της δημιουργίας των πρώτων όντων από τους θεούς και η κατανομή των εφοδίων στα ζώα από τον Επιμηθέα.

Βασικοί νοηματικοί άξονες:

* Οι θεοί πλάθουν τα θνητά γένη.
* οι θεοί δίνουν εντολή στον Προμηθέα και στον Επιμηθέα να τους μοιράσουν ιδιότητες.
* ο Προμηθέας και ο Επιμηθέας αντιστρέφουν τους ρόλους τους.
* ο Επιμηθέας αναλαμβάνει τη μοιρασιά και εφοδιάζει τα ζώα έτσι ώστε:
* Να προστατευτούν από τα άλλα ζώα
* να υπομείνουν τις αντίξοες καιρικές συνθήκες
* να εξασφαλίσουν τροφή
* να διαιωνίσουν το είδος τους.

Ην ποτέ χρόνος: πρόκειται για την τυπική αρχή παραμυθιού και αποτελεί μέρος του σκηνικού . Τα καθαυτό μυθολογικά στοιχεία αποτελούν εξωτερική διακόσμηση, που περιβάλλει την εξήγηση του Πρωταγόρα για τη δημιουργία του ζωικού βασιλείου και του ανθρώπου. Επιπλέον προσδίδει στο μύθο λαϊκό και αφηγηματικό ύφος. (φάκελος υλικού σελ. 41)

Ο ανθρωποκεντρικός χαρακτήρας το πρωταγώρειου μύθου

Η ιδιαιτερότητα του πρωταγώρειου μύθου είναι ότι έχει **ανθρωποκεντρικό και όχι θεοκεντρικό χαρακτήρα**. Ο Πρωταγόρας διαγράφει τη συνεχή εξέλιξη της ανθρωπότητας ως συνεχή πορεία εξανθρωπισμού και βελτίωσης της ζωής. Η εξέλιξη του πολιτισμού έχει **προοδευτικό** **χαρακτήρα** και έρχεται σε αντίθεση με τις απαισιόδοξες θέσεις ότι η ιστορία της ανθρωπότητας αποτελεί παρακμή (όπως είναι οι απόψεις που εκφράζει ο Ησίοδος).

Η μοίρα: ειμαρμένη

Είναι στοιχείο του μύθου, που προσδιορίζει χρονικά την εξέλιξη, εκφράζει **το πλήρωμα του χρόνου, το πέρασμα από μια εποχή σε άλλη,** από μία μορφή ζωής σε άλλη, που ούτε στιγμιαίο είναι ούτε αυτόματο. Αν αφαιρέσουμε το περίβλημα του μύθου από την αφήγηση του Πρωταγόρα, σημαίνει ότι το πέρασμα σε άλλο στάδιο γίνεται κάτω από **την πίεση της ανάγκης για επιβίωση ή καλυτέρευση της ζωής**.

Η μητέρα γη

Υπήρχε η αρχέγονη αντίληψη, κατά την οποία **η γη θεωρείται μητέρα όλων** **των όντων,** στο εσωτερικό της οποίας δημιουργήθηκαν οι νέοι οργανισμοί (ζώα και φυτά) με γονιμοποίηση από τον Ουρανό και τον Αιθέρα.

Η αντίληψη του αυτοχθονισμού

Η φράση «γης ένδον» παραπέμπει στην αντίληψη της αυτοχθονίας, σύμφωνα με την οποία μερικές φυλές ξεφύτρωσαν από τη γη, ειδικότερα από την περιοχή, στην οποία έπειτα διέμεναν τόσο οι ίδιες όσο και οι απόγονοί τους και η οποία έγινε η πατρίδα τους. Η πεποίθηση αυτή έδινε σε όσους θεωρούσαν τους εαυτούς τους αυτόχθονες την αίσθηση της υπεροχής, της περηφάνιας και της ευγενικής καταγωγής: για παράδειγμα οι Αθηναίοι υπερηφανεύονταν ιδιαίτερα για την αυτοχθονία τους και τη θεωρούσαν γνώρισμα υπεροχής έναντι των Σπαρτιατών, οι οποίοι εγκαταστάθηκαν στη Σπάρτη ύστερα από περιπλανήσεις.

Οι κοσμογονικές θεωρίες

Στον μύθο αναφέρει ο Πρωταγόρας ότι οι θεοί πλάθουν τα θνητά γένη αναμειγνύοντας **το χώμα και τη φωτιά**, καθώς και τα στοιχεία που αναμειγνύονται με αυτά, δηλαδή **το νερό και τον αέρα**. λοιπόν φαίνεται να ασπάζεται τις κοσμογονικές θεωρίες του Παρμενίδη και του Εμπεδοκλή. (φάκελος υλικού σελ. 45 )

Η ερμηνεία της κατανομής των ιδιοτήτων στα ζώα από τον Επιμηθέα

Οι ιδιότητες των ζώων εμφανίζονται ως δώρα από τους θεούς, αφού τις αποκτούν με την παρέμβαση ενός Τιτάνα, του Επιμηθέα.

Ο Επιμηθέας, σε αντίθεση με την ετυμολογική ερμηνεία του ονόματός του, εμφανίζεται επινοητικός και κατανέμει συμμετρικά τις ιδιότητες και εξισορροπεί τις αντίθετες δυνάμεις, που επικρατούν στο ζωικό βασίλειο **(νόμος της αναπλήρωσης)**. Συγκεκριμένα:

* η ταχύτητα αντιστάθμιζε την έλλειψη δύναμης
* τα φτερά ή υπόγεια κατοικία αντιστάθμιζαν το μικρό σώμα
* όσα ζώα είχαν δύναμη δεν χρειάζονταν ταχύτητα
* τα όπλα αντιστάθμιζαν την έλλειψη δύναμης και ταχύτητας
* για να αντιμετωπίσουν τα ζώα τις καιρικές μεταβολές, ο Επιμηθέας τους έδωσε πυκνό τρίχωμα και γερά δέρματα
* με πολυγονία προίκισε εκείνα τα ζώα, που τρώγονταν από άλλα ζώα
* ολιγογονία έδωσε σε εκείνα τα ζώα, που η σάρκα άλλων ζώων ήταν τροφή τους
* δεν έδωσε σε όλα τα ζώα την ίδια τροφή, για να μην εξαντληθούν τα μέσα διατροφής

Στόχος της κατανομής αυτής είναι:

1. **η ύπαρξη και η διαιώνιση του κάθε είδους**, αφού σύμφωνα με τους βιολογικούς νόμους, κάθε ζώο έχει εφοδιαστεί με τα αναγκαία μέσα επιβίωσης, αυτοσυντήρησης και διαιώνισης του είδους του.
2. **η ισορροπία του οικοσυστήματος** μέσα από την εξισορρόπηση των αντίρροπων δυνάμεων, που λειτουργούν στο εσωτερικό.

Άρα στο μύθο του Πρωταγόρα **ο νόμος της αναπλήρωσης έχει τελεολογικό χαρακτήρα:**

1. Κάθε αδυναμία αναπληρώνεται από μια δυνατότητα και οι διάφορες ιδιότητες και χαρακτηριστικά των ζώων εξηγούνται από το σκοπό *(τέλος)* για τον οποίο πλάστηκαν ή, απλούστερα, από τη λειτουργία, που επιτελούν στη φύση. Όλα έχουν σύμφωνα με τον Πρωταγόρα έναν σκοπό.
2. Επίσης η ίδια λειτουργία **του νόμου της αναπλήρωσης** εξυπηρετεί **τη σκοπιμότητα της διατήρησης της ισορροπίας στη φύση και την επιβίωση όλων των ειδών**.

Ο αγνωστικισμός του Πρωταγόρα

Ο ίδιος έχει γράψει πάνω σε αυτό το θέμα: «για τους θεούς δεν μπορώ να ξέρω ούτε αν υπάρχουν ούτε αν δεν υπάρχουν ούτε ποια είναι η μορφή τους. Γιατί πολλά πράγματα εμποδίζουν τη γνώση: το γεγονός ότι πολλά πράγματα είναι άδηλα και δεν φαίνονται και η συντομία της ανθρώπινης ζωής». Ο Πρωταγόρας, λοιπόν, θεωρούσε πως ούτε οι αισθήσεις επιτρέπουν στον άνθρωπο να γνωρίσει τη βαθύτερη φύση των πραγμάτων, ούτε ο νους, αφού η συντομία της ανθρώπινης ζωής δεν προσφέρει στον άνθρωπο τον αναγκαίο χρόνο, για να εμβαθύνει σε τέτοια θέματα. Έτσι ο Πρωταγόρας κατέληγε σε έναν σχετικισμό: **η γνώση του ανθρώπου για τα πράγματα είναι σχετική, εξαρτάται δηλαδή από τα μέσα και τις ιστορικές και κοινωνικές συνθήκες της ζωής του**. (φιλοσοφικός λόγος σελίδες 21- 22)